Stellenbosch Universiteitskoor (Engels: Stellenbosch University Choir) is 'n koor van die Universiteit Stellenbosch. Gestig in 1936, is dit die oudste koor in Suid-Afrika. Die huidige koorleier, André van der Merwe, is aan die begin van 2003 aangestel. Die Stellenbosch Universiteitskoor het al menigte buitelandse toere onderneem en die optredes is krities bekroon. Die koor word ook as 'n leidende Suid-Afrikaanse koorsang-groep gesien. 'n Hoogtepunt was die aanwys van die koor as algehele wenner van die kategorie vir Jeugkore by die Wêreld Koorspele in Bremen, Duitsland in Julie 2004. Tydens die 2008 Wêreld Koorspele was die koor eerste geplaas in die kategorie Musica Sacra. Nog 'n 2004 hoogtepunt vir die koor was die deelname saam met die Kaapse Filharmoniese Orkes in Sinfonia Africana deur die Kaapse komponis Hendrik Hofmeyr. Hierdie baanbreker simfonie (met Afrikaanse teks) is geskryf vir sopraan, koor en orkes. Binne die Suid-Afrikaanse konteks raak dit meer belangrik om uit te reik na kore in minder bevoorregde gemeenskappe. Sedert die begin van 2005 tree die koor op as gasheer van 'n weeskinderkoor van Khayamandi - nie net om musikale onderrig aan die koor te verskaf nie maar ook om die Universiteitskoor van die waarde van gemeenskapsdiens bewus te maak.